贈成都魯講書
作者：樓鑰
朝代：宋

paragraphs: 君家江發源，我生瀛之壖。
相望萬里外，中間幾山川。
近聞今子敬，文價驚鸞鵷。
何由夢見之，失喜瞻在前。
幅巾聳英標，銜袖出文編。
倒屣平生歡，劇談河漢懸。
老我三入朝，廣識兩蜀賢。
相與論諸公，與君最周旋。
自言隠太城，讀書三十年。
城中竹谿居，肥遯遠市廛。
清谿擁屋後，綠樹環前軒。
一舟號橫雪，可泝復可沿。
拂衣下三峽，非爲名利牽。
灧澦追古作，海潮賦新篇。
舊依槹閒公，來乘甬東船。
顧我何所取，有懷俱盡言。
老親苦多病，嘗藥冀少痊。
佳客不容留，欲著歸驂鞭。
間爲惡草具，願君少留連。
報無錦繡段，贈有朱絲絃。
一別無復會，摻袪意茫然。
蜀山渺何許，同聲惟杜鵑。